A BIZOTTSÁG 972/2004/EK RENDELETE
(2004. május 13.)
az 1814/2003/EK rendelettel meghirdetett pályázati eljárás keretében a zab exportjára adható maximális visszatérítés rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre (1),
tekintettel a gabonafélékkel kapcsolatos export-visszatérítés nyújtására és a gabonafélék piacán bekövetkező zavarok esetén hozandó intézkedésekre vonatkozóan az 1766/92/EGK tanácsi rendelet alkalmazása egyes részletes szabályainak megállapításáról szóló, 1995. június 29-i 1501/95/EK bizottsági rendeletre (2) és különösen annak 4. cikkére,
tekintettel a gabonafélékkel kapcsolatos, Finnországban és Svédországban a 2003/04. gazdasági évre foganatosítandó különleges intervenciós intézkedésről szóló, 2003. október 15-i 1814/2003/EK bizottsági rendeletre (3) és különösen annak 9. cikkére,
mivel:
(1)
Az 1814/2003/EK rendelet pályázatot hirdetett meg a Finnországban és Svédországban termelt és a Finnországból és Svédországból - Bulgária, Ciprus, Cseh Köztársaság, Észtország, Lengyelország, Lettország, Litvánia, Magyarország, Málta, Románia, Szlovákia és Szlovénia kivételével - valamennyi harmadik országba exportálandó zabra szóló export-visszatérítésekre.
(2)
Az 1814/2003/EK rendelet 9. cikke úgy rendelkezik, hogy a benyújtott ajánlatok alapján a Bizottság az 1766/92/EGK rendelet 23. cikkében szabályozott eljárás szerint dönthet úgy, hogy meghatározza az export-visszatérítés maximális mértékét, az 1501/95/EK rendelet 1. cikkében említett kritériumok figyelembevételével. Ebben az esetben a pályázat alapján azzal az ajánlattevővel, illetve azokkal az ajánlattevőkkel kerül sor szerződéskötésre, aki(k)nek az ajánlata a maximális visszatérítéssel azonos, vagy annál alacsonyabb mértékű.
(3)
A fent említett szabályok alkalmazása a szóban forgó gabonaféle piacainak jelenlegi helyzetére az 1. cikkben ismertetett összeg szerinti maximális export-visszatérítés rögzítését eredményezi.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1814/2003/EK rendelettel meghirdetett pályázati eljárás keretében 2004. május 7. és 13. között benyújtott ajánlatok tekintetében a zab maximális export-visszatérítése 21,98 EUR/t-ban kerül rögzítésre.
2. cikk
Ez a rendelet 2004. május 14-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. május 13-án.